
seara

Bună seara, prieteni. Sunt atât de bucuros că în seara aceasta sunt din nou aici, în prezenţa Domnului. Şi sunt sigur că pentru noi este un privilegiu deosebit să fim strânşi în Numele Domnului Isus. Eu sunt bucuros pentru aceasta, şi ştiu că şi voi vă bucuraţi. Mâine dimineaţă îmi face mare plăcere să vizitez biserica baptistă Spencerville. Voi ţine adunări împreună cu bunul nostru frate dr. Lee Vayle, care este păstorul Primei Biserici baptiste în Spencerville, Ohio. Mâine dimineaţă, cred că la ora 10, voi predica în auditoriul principal. Apoi mâine după-amiază la 2 jumătate va fi o altă adunare în biserica de aici. Cu voia Domnului, mâine am un mesaj pentru biserică. Apoi mâine seară se va încheia această campanie de vindecare – ne vom ruga pentru bolnavi. Şi noi aşteptăm lucruri mari. 

În decursul săptămânii am avut adunări în care s-a predicat Cuvântul, şi s-a descoperit darul deosebirii prin ungerea Duhului Sfânt. Am avut privilegiul de a-L vedea pe Domnul Isus întorcându-Se la noi şi făcând aceleaşi lucruri pe care le-a mai făcut atunci când a fost pe pământ. Sunt sigur că acest lucru ne dă fiori. 

De obicei noi avem în întâlnirile noastre ceea ce se cheamă „rândul de urgenţă”. De data aceasta noi nu l-am mai avut, aşa că am hotărât aseară să-l repunem în funcţie. De obicei în timpul manifestării darului deosebirii, vedeniile au loc în toată clădirea. 

Domnul face exact ceea ce a făcut înainte de răstignire. Este o dovadă infailibilă a învierii Sale. El nu este mort, ci trăieşte în vecii vecilor. Iar acest lucru ne mângâie atât de mult, şi anume să ştim că Acela pe care Îl iubim, ne va onora cu prezenţa Lui şi se va descoperi Viu în mijlocul nostru, după două mii de ani. El este Dumnezeul nemuritor, infinit, infailibil, Dumnezeul Atotputernic. 

În seara aceasta vom încerca ceva nou. Spun aceasta în dragoste, cu respect: americanii nu prea pricep lucrurile ca aceia de peste hotare. Odată în Africa de sud s-au întâmplat aceleaşi lucruri care se petrec aici, şi au venit la Hristos treizeci de mii de păgâni de-odată. Vedeţi? Gândiţi-vă la aceasta. 

Când mă rugam pentru a treia persoană, circa 25 de mii au fost vindecaţi de-odată. Gândiţi-vă la aceasta... Au fost ridicate şapte camionete de cârje şi scaune cu rotile şi în spate mergeau oamenii cântând în africană „Numai să crezi”. În India a fost şi mai şi. Dar aici se pare că americanii au atâtea învăţături încât pentru ei este greu să priceapă aceste lucruri. Este greu să primeşti aceste lucruri prin credinţă. Şi aceasta constituie o bună ţintă pentru factorul uman.  Dar noi vrem să ţinem partea omenească departe de aceste lucruri. Este vorba despre Dumnezeu. Nu se întâmplă dacă te atinge omul, ci dacă te atinge Dumnezeu. Este o lucrare încheiată. Este ceva ce Hristos deja a făcut pentru voi. Şi este proprietatea fiecărui credincios. Este vorba despre a privi şi a trăi. Şarpele de aramă nu se putea ruga pentru nimeni şi nici nu putea atinge pe nimeni. Însă ei au privit acolo şi au trăit. Şi aceea a fost o prefigurare a lui Hristos. Dacă o umbră a putut face aceasta, ce va face Cel căruia îi aparţine umbra?  

Acum aş vrea să vă vorbesc puţin. Apoi vom aduce oamenii, cu voia Domnului. Fiul meu a împărţit ceva bilete de rugăciune pentru cazurile grave, care nu pot aştepta până mâine seară, când credem că Dumnezeu ne va dărui punctul culminant al adunărilor. Îi vom aduce pe aceşti oameni, şi eu mă voi ruga pentru ei fără a avea vedenii în ceea ce-i priveşte. 

Acum aş vrea să citesc un pasaj din Scriptură. Înainte de a o face, să vorbim un moment cu Autorul. Să ne plecăm capetele. 

Bunul nostru Tată Ceresc, Îţi mulţumim cu închinare din inimă, Ţie, Dumnezeul cel viu, pentru că te-ai gândit la noi şi ai trimis pe Fiul Tău iubit, ca Răscumpărător, ca să ne răscumpere pe noi, făpturi nevrednice ale pământului, şi să ne readucă în părtăşie cu Tine. În seara aceasta ne gândim ce părtăşie minunată trebuie să fi fost la început, când Dumnezeu în răcoarea serii îşi chema copiii ca să vorbească cu ei. Apoi îi săruta pe obraz, şi-i lăsa să doarmă ca să se odihnească; şi nici o fiară nu-i deranja, nu era moarte, nu era boală, nu erau probleme acolo. Iar în ziua următoare se trezeau ca să umble din  nou în prezenţa Creatorului lor, fără teamă, fără boală. O, Dumnezeule, duhurile noastre suspină după acele timpuri. Căci noi pentru o aşa viaţă am fost făcuţi. 

Şi ne rugăm în seara aceasta Tată ceresc, ca în cazul în care umbra morţii este peste cineva de aici, şi respectivul nu este pregătit să intre din nou în această binecuvântare pregătită pentru noi înaintea întemeierii lumii, aceasta să fie seara când ei să ia hotărârea finală, veşnică, şi să-Ţi spună „Da Doamne, acum eu cred în Tine şi Te iau ca Salvator al meu!” Apoi fie ca Tu să-i umpli cu Duhul Sfânt şi să-i botezi în trupul Tău iubit, al sfinţilor, şi să-i aşezi la locul lor ca să poată fi lucrători în această mare lucrare a Ta de pe pământ. Ai milă şi vindecă bolnavii şi pe cei care suferă. Căci pentru aceasta ai făcut răscumpărarea de pe Calvar, iar noi simţim că este proprietatea noastră, şi că Tu ai dăruit această binecuvântare fiecăruia care a fost răscumpărat... Şi noi simţim că avem un drept de a veni înaintea Dumnezeului celui Viu, să-i cerem aceste binecuvântări, căci El ne-a spus s-o facem: „Orice veţi cere de la Tatăl în Numele Meu, voi face.”

Iar acum Tată, fie ca Duhul Sfânt să ia Cuvântul, să deschidă Cartea şi să elibereze puterea Duhului în Cuvânt, şi fie ca acesta să-şi găsească locul de odihnă în fiecare inimă. Căci o cerem în Numele Fiului Tău preaiubit, Domnul Isus. Amin.

În seara asta am ales ceva scurt, pentru că sunt vreo câţiva pentru care trebuie să ne rugăm. Şi vreau ca toţi să vă rugaţi cu mine când mă voi ruga în rândul de rugăciune. Dar haideţi să nu ne gândim acum la rândul de rugăciune, ci la ceva mai măreţ. Să ne gândim la Domnul Isus, la revenirea Lui, şi la dragostea Lui pentru noi. Voi citi un text cunoscut, foarte familiar vouă tuturor. Poate că păstorii voştri l-au citit de multe ori. Poate că şi cel mai micuţ copilaş de aici l-ar putea cita. Este textul de aur al Bibliei, Ioan 3:16. „Fiindcă atât de mult a iubit Dumnezeu lumea, că a dat pe singurul Lui Fiu, pentru ca oricine crede în El, să nu piară, ci să aibă viaţa veşnică.”

Când stăteam în camera mea, cu ceva timp în urmă, după ce am avut părtăşie cu bunul meu prieten pastorul Boze din Chicago, mă gândeam: „Dumnezeule, ce voi spune deseară celor răscumpăraţi prin sângele Tău?” Căci nu are importanţă dacă sunt mulţi sau puţini ascultători. Seara trecută noi am văzut cum Dumnezeu se întâlneşte şi cu mai mulţi, şi cu mai puţini, oriunde inimile Îi urează bun venit. Iar voi aţi venit în seara aceasta ca să vă exprimaţi credinţa şi să vă deschideţi inimile ca să auziţi Cuvântul lui Dumnezeu.

De multe ori m-am întrebat cum m-aş simţi dacă aş avea privilegiul să ţin în mână într-un pahar, două picături din sângele real al lui Isus. Ce-aş face cu două picături din sângele lui Hristos? Oh, cred că l-aş duce la inimă, şi aş plânge. Dar în ochii Celui ce Şi-a vărsat de bună voie sângele, în seara aceasta înaintea mea este ceva mai preţios. Pentru că am privilegiul să vorbesc celor răscumpăraţi prin sângele Lui. „Fiindcă atât de mult a iubit Dumnezeu lumea, că a dat pe singurul Lui Fiu, pentru ca oricine crede în El, să nu piară, ci să aibă viaţa veşnică.” Întreaga destinaţie a lumii s-ar schimba dacă s-ar lua atitudinea corectă faţă de acest verset, care încape pe o aşa bucăţică mică de hârtie. Nu hârtia are valoare, ci ceea ce este scris pe ea. Nu mărimea, ci calitatea contează! 

Am citit odată despre un băiat care se suise într-un pod vechi. Acolo el a găsit un timbru minuscul. L-a dus unui colecţionar şi acesta i-a dat un dolar pe el. Mai târziu s-a vândut cu o sută de dolari. Şi a mers din colecţionar în colecţionar. Şi am înţeles că acum acel timbru valorează aproape un sfert de milion de dolari – acea bucată mică de hârtie. Dar nu hârtia e valoroasă, ci ceea ce se găseşte pe acea hârtie. La fel este şi cu Ioan 3:16. Hârtia aceasta are un mesaj pentru lume, şi anume că Dumnezeu a iubit atât de mult. 

Şi pentru următoarele câteva momente aş lua ca temă, dacă se poate spune aşa, „Când se descoperă dragostea dumnezeiască, harul suveran intră în acţiune.” Când Dumnezeu a iubit atât de mult lumea, şi s-a descoperit dragostea lui Dumnezeu pentru neamul lui Adam, atunci Hristos a păşit înainte, şi harul suveran a intrat în acţiune. Dragostea lui Dumnezeu a fost întâlnită prin harul suprem. Dumnezeu a dat pe singurul său Fiu născut. Vedeţi?

Eu credeam odată că Dumnezeu a fost supărat pe mine, dar Hristos m-a iubit. Dar am descoperit că Hristos este chiar inima lui Dumnezeu. Cât de minunat este prefigurat Hristos prin stânca aceea lovită, la ieşirea copiilor lui Israel. După ce au căutat apă peste tot, şi nu au găsit, erau gata să piară. Iar Moise, slujitorul lui Dumnezeu, a luat toiagul judecăţii – acela era un toiag al judecăţii. Cu acela a adus judecata asupra necredincioşilor din Egipt: boli, dureri, păduchi, etc. Toiagul judecăţii lui Dumnezeu flutura în mâna slujitorului Său, a lovit stânca, şi stânca a dat apă, şi a fost salvat un popor care era pe moarte. Ce prefigurare minunată a textului din Ioan 3:16.

Judecăţile care trebuiau să cadă peste noi, s-au abătut peste Hristos. Şi din El au ieşit râuri de apă vie, era vorba despre Duhul Său, ca să poată trăi un popor ce era pe moarte. Din El – o jertfă lovită şi primită - au ieşit apele vieţii. Pentru asta Îl iubesc pe Dumnezeu. Unii spun „Nu contează prea mult dacă primesc sau nu.” Ba contează. „Păi eu sunt doar o casnică.” „Eu sunt numai o negresă…” Nu contează cine eşti tu, „oricine vrea, să vină…” Eu m-am întrebat adesea primăvara, când mergeam în păduri, după o iarnă friguroasă, şi vedeam floricele micuţe, atât de micuţe încât trebuia să mă aplec ca să le văd… Ce lipsite de importanţă par acestea faţă de stejarul de lângă ele. Dar Dumnezeu este atât de grijuliu încât vede şi are grijă de această floricică, încât aceasta să poată învia din nou şi să-şi arate frumuseţea. Unele sunt albastre, altele roşii. Dumnezeu le cunoaşte pe fiecare. Dumnezeu este preocupat de noi toţi. 

Cu câtva timp în urmă, o fetiţă ne-a dat o lecţie, când cunoscutul rege George -  pentru care am avut privilegiul de a mă ruga, şi Domnul l-a vindecat de scleroză  multiplă -  vizita un oraş canadian, şi toţi elevii au fost aduşi să-l întâmpine. Ei au luat steagul canadian şi au mers la colţurile străzilor. Şi când a trecut regele…. Nu voi uita niciodată expresia feţei managerului meu, domnul Ern Baxter, un canadian. Când a trecut regele, suferind atunci de stomac şi de scleroză, şi s-a ridicat de lângă frumoasa lui regină, într-o îmbrăcăminte albastră… Apoi l-am văzut  pe acest bărbat de aprox. 90 de kg care şi-a dus mâinile la faţă şi a plâns. Şi a spus: „Trece regele!” Apoi a strigat: „Oh, ce va fi cândva când va trece Regele regilor?!”

Acolo era o fetiţă ce a fost găsită după ce au fost curăţate străzile. Ea stătea lângă un stâlp de telegraf, cu mâinile ridicate în sus, plângând. Peste umăr avea steguleţul canadian şi plângea. Învăţătoarea a întrebat-o: „De ce plângi, dragă? Nu ai fluturat tu steagul în faţa regelui ca să-i arăţi patriotismul tău?” Ea a spus: „Ba da!” „Nu l-ai văzut pe rege?” „Nu, doamnă învăţătoare, nu asta e problema.  Eu l-am văzut pe rege!” „Atunci de ce plângi?” „Pentru că regele nu m-a văzut!”

Oh, cât este de diferit acest aspect la Regele regilor. Nu poţi fi prea mic pentru El. El vede fiecare mişcare a ta. El cunoaşte tot ce este în tine. Nici măcar o vrabie nu poate să cadă pe stradă fără ca El să nu ştie. Nici o floricică nu poate răsări fără să ştie El. Cu cât mai mult sunteţi voi decât o floare? Şi dacă zaci aici bolnav şi chinuit, nu ştii că Regele regilor te priveşte? Nu ştii că pe El îl interesează vindecarea şi binele tău? Poate tu eşti atât de păcătos, dar ştiai că El este interesat ca tu să devii supus al Lui? Tu spui că eşti o persoană fără importanţă. Dar în ochii lui Dumnezeu nu este aşa. Dumnezeu te vrea. El te iubeşte. Şi Dumnezeu te-a iubit atât de mult, încât atunci când s-a descoperit dragostea Lui, a intervenit harul suprem, şi a trimis un Salvator ca să ne răscumpere. Şi în acest Salvator El a fost rănit pentru fărădelegile noastre, pentru că Dumnezeu v-a iubit. Şi Dumnezeu a văzut chinurile poporului Său, şi prin rănile Lui voi aţi fost vindecaţi. Harul lui Dumnezeu a deschis o cale, pentru că dragostea Sa a cerut-o. 

Iar când dragostea Sa S-a descoperit, Hristos a păşit înainte şi a intrat în acţiune. Dragostea divină cerea ceva care să acţioneze. Numai dragostea Lui a mers pentru voi. Şi harul a dăruit o Jertfă pentru voi. Acum nu vi se cere decât să credeţi: „Oricine crede în El să nu piară, ci să aibă viaţă veşnică…” Sper că înţelegeţi….

Dragostea este una dintre cele mai măreţe instrumente pe care le are Dumnezeu în planul Lui măreţ. Dumnezeu este dragoste. Biblia a spus că El este dragoste. Iar când tu devii unul din copiii Săi, devii o parte din acea dragoste. Eşti o parte din planul lui Dumnezeu. Devii un supus al domeniului Său. Şi când se întâmplă asta, devii un fiu sau o fiică a lui Dumnezeu. Şi El a spus că-ţi va da viaţa veşnică. 

Dacă eu nu am fost învăţat greşit, şi dacă am înţeles corect… Eu nu sunt învăţat, am doar şcoala generală.  Dar am învăţat de la cărturari, care ar trebui să ştie, că în greacă cuvântul folosit pentru „viaţă veşnică” este „Zoe”, care înseamnă „viaţa lui Dumnezeu”. Atunci dragostea lui Dumnezeu descoperită pentru tine, te aduce şi te face o parte din El prin naşterea din nou. Atunci devii un copil care este născut sau „ieşit din” Dumnezeu. Şi aceasta te aşează în părtăşie cu Dumnezeu, până acolo încât  voi sunteţi acum fii şi fiice ai lui Dumnezeu. Şi Dumnezeu, Creatorul, care a creat prin puterea Lui toate lucrurile, prin Cuvântul Său vorbit…tot ce există este Cuvântul lui Dumnezeu manifestat. Întreaga lume a fost făcută astfel. Cât de mult greşim noi când încercăm să ignorăm Cuvântul lui Dumnezeu sau încercăm să limităm prin imaginaţia noastră puterea lui Dumnezeu. Chiar şi pământul pe care staţi voi în seara aceasta este doar Cuvântul lui Dumnezeu manifestat. Dumnezeu a făcut lumea prin Cuvântul Său vorbit. Ţărâna, toate mineralele, aurul, toate apele, şi tot ceea ce există, este doar Cuvântul lui Dumnezeu vorbit. Dacă nu este aşa, atunci de unde le-a luat El? De unde au venit? Dumnezeu a spus: „Să fie” şi a fost. Atunci ce credinţă ar trebui noi să avem în El şi în Cuvântul Lui? 

Atunci când devii un fiu sau o fiică a lui Dumnezeu, natura ta se schimbă. Comportarea ta se schimbă, felul cum tu priveşti viaţa şi pe ceilalţi, se schimbă. Asta nu înseamnă că tu tocmai te-ai alăturat bisericii. Ci înseamnă că ai fost renăscut. Ai devenit o făptură nouă în Hristos. Lucrurile vechi au trecut, Dumnezeu ţi-a vorbit, şi tu ai devenit o făptură nouă. Vreau ca aceasta să pătrundă adânc chiar şi în membrii bisericii. 
Apoi, aşa cum ţie-ţi va place să fii în prezenţa lui Hristos, şi ai devenit o parte din El, atunci oamenilor le va plăcea să stea în prezenţa ta, pentru că ai devenit o parte a lui Dumnezeu, fiu şi fiică a lui Dumnezeu. Aţi văzut vreodată oameni în a căror prezenţă v-a făcut plăcere să staţi? Radiază ceva din ei, încât vă place să povestiţi cu ei. Sunt alţi oameni în prezenţa cărora stai cu greu. Este din cauza atmosferei pe care o creaţi. Căci tu, ca fiu al lui Dumnezeu, eşti un creator în miniatură, pentru că eşti o parte a lui Dumnezeu. Şi din cauza asta tu poţi crede orice spune Biblia, pentru că este Cuvântul lui Dumnezeu. Iar tu, fiind o parte a lui Dumnezeu, vei fi de acord cu Cuvântul. 

Înţelegeţi de ce spun oamenii „Aceasta nu a fost inspirată, iar cealaltă este pentru alte timpuri.”? Nu are importanţă câte titluri deţin ei. Dar ei nu au venit niciodată în contact cu Dumnezeu, ca să fie născuţi din nou. Poate că au sărit, sau poate sunt buni teologi, sau poate au vorbit în limbi, sau poate au dansat în Duh, dar Isus a zis: „După roadele lor îi veţi cunoaşte!” Unde este Duhul lui Dumnezeu, acolo este dragoste, acolo este înţelegere, acolo este ceva ce-ţi place. Şi vai, ce lucru regretabil se întâmplă în timpul acesta. Dacă Dumnezeu locuieşte din belşug în inimile noastre, atunci barierele cultelor nu ne vor despărţi niciodată. Căci nu există nimic în prezent sau în viitor care să ne poată despărţi de dragostea lui Dumnezeu care este în Hristos Isus. 

Toată biserica răscumpărată a lui Dumnezeu, măreaţă, unică, stând împreună, unită, permiţând Cuvântului lui Dumnezeu să fie harta care ne călăuzeşte pentru a merge spre slavă. Evreu sau dintre neamuri, legat sau slobod, catolic sau protestant, să stăm împreună într-o armată mare, din cauza părtăşiei noastre. Şi dacă suntem copiii lui Dumnezeu, atunci noi suntem fraţi. Copii ai lui Dumnezeu devenim prin naştere din nou, nu altfel. Prin natura noastră suntem fiii lui Adam, iar prin naştere suntem fiii lui Dumnezeu. Cu siguranţa că aşa merge. Şi de-a lungul vieţii mele am observat cum funcţionează acest lucru. Acum, vă vorbesc din experienţă, şi corespunde exact cu Cuvântul lui Dumnezeu. 

În casa noastră... Şi încercaţi asta la voi acasă. Şi dacă a fost vreodată o casă mai confuză şi întoarsă pe dos ca a noastră… La noi tot timpul vin oameni din întreaga  lume, zi şi noapte vin şi pleacă. Şi am observat aici cu ceva timp în urmă; iubita mea soţie are 37 de ani şi e complet căruntă; ea stă între mine şi public. Dacă este vreo laudă vis-a-vis de familia Branham, i se cuvine ei. Telefonul suna nebuneşte zi şi noapte. Casa era plină toată ziua. Eu am ieşit afară. Şi copilaşii mei, Sara şi Rebeca se luptau pentru nişte cuburi, micuţul Iosif plângea cât îl ţineau puterile stând pe podea, iar soţia stătea în bucătărie cu faţa îngropată în mâini şi plângând… Când în sfârşit am avut casa goală, m-am gândit „O, ce zăpăceală.” Ea m-a îmbrăţişat şi a spus: „Billy, o să-nnebunesc. N-am fost în stare nici să dau de mâncare copiilor.”

Câteodată fanaticii aleargă prin casă spunând „Domnul a spus asta, şi Domnul a spus că dacă nu voi fi eu managerul tău…” Dacă Domnul ar fi avut ceva de spus, nu mi-ar fi vorbit şi mie? Dar nu poţi face nimic; e doar natura umană. Şi ea a spus: „Copiii nu au nimic de mâncare, şi nu ştiu ce să fac.” Eu m-am gândit: Rămâne numai un lucru! Eu sunt obosit, dar voi face asta. „Tată ceresc” – în inima mea – „ajută-mă să fiu ceea ce Tu vrei să fiu de data asta.” Apoi m-am gândit: Dacă aş putea s-o liniştesc. Aşa că am spus: „Iubita mea, ai vrea să pregătim împreună cina?” „Oh, ar trebui să spăl copiii!” Şi micuţul bătea în podea cât de tare putea el. 

Aşa că am luat un prosop, l-am înfăşurat în jurul meu şi am început s-o ajut. Şi am spus: „Dragă, ştii ceva? Am văzut de curând cea mai drăguţă rochie. Aşa de mult am vrut s-o iau pentru tine. Era într-un oraş aici aproape. Vom merge s-o luăm.” Şi tot timpul mă rugam în inima mea: „Tată ceresc, linişteşte această femeie dragă.” Şi am pus mâna pe ea, fără ca ea să ştie ce fac. Spuneam: „Da, dragă, oh, era minunată.” „O, Doamne, linişteşte-o.” Ce făceam eu?  Cream o atmosferă diferită. Umblaţi în dragostea lui Dumnezeu, aveţi părtăşie. Şi în câteva clipe s-a liniştit. Apoi când ea s-a liniştit, Sarah şi Becky şi-au împărţit cuburile; Iosif a primit ceva cu care să se joace; şi a fost pace în casă. Ce a fost? Manifestarea dragostei. Erau ai mei, copiii mei, soţia mea, şi eu eram dumnezeu. Şi apoi Dumnezeu a dat Duhul Său, şi prin acel Duh, cu dragoste pentru familia mea, a venit harul suveran şi a liniştit familia.  Aşa va funcţiona. Eu ştiu va funcţiona. 

Mulţi dintre voi îl cunoaşteţi pe dl. Krause dintre Oamenii de Afaceri ai Evangheliei Depline, un prieten foarte bun al iubitului frate Oral Roberts. Şi dl. Krause care era un aşa de bun prieten cu Oral Roberts, a spus: „O, dacă se va întâmpla cu mine ceva rău, eu sunt prieten cu Oral Roberts.” Într-o zi, dl. Krause a avut probleme cu rinichii. Astfel a mers să ia masa cu fratele Roberts. Acesta a spus „Oh, frate Krause, acesta este un lucru mic la Dumnezeu” A ridicat mâinile în sus… Şi fratele Oral, cu acea (scuzaţi expresia) credinţă de buldog, a pus mâna peste el şi a spus „Eu mustru lucrul acesta! Frate Krause, nu-ţi fă griji, tu vei fi bine.”

Şi fratele Krause a spus: „Eu mă simt cu adevărat mai bine.” Dar peste câteva zile aceasta a revenit. A spus „Eu am mers din nou la fratele Roberts”. Şi a spus: „S-a întâmplat acelaşi lucru.” A spus „Apoi m-am gândit că-l cunosc pe William Branham, aşa că voi merge la el. El a văzut vedenii, aşa că voi sta înaintea lui William Branham; el îmi este un prieten bun, şi mă va ajuta!” El s-a interesat şi a aflat că eram în Shreveport, Louisiana. Mr. Krause şi soţia lui au zburat la Shreveport, şi au venit la adunări. Şi el a spus: „Frate Branham, eu am puţin timp. Să mergem de-o-parte. Aş vrea să văd ce-mi va spune Domnul.” Eu am spus „Bine frate Krause, să mergem de-o-parte.” Am stat acolo 45 de minute şi Domnul nu a spus nimic. Am spus: „Mă voi ruga, frate Krause.” El a spus: „Dacă Domnul îţi arată ceva, sună-mă.” Eu m-am rugat pentru el. El a spus: „Mă simt mai bine. Cred că Domnul m-a vindecat fără să-mi arate vreun necaz.” Eu am spus „Noi îi mulţumim lui Dumnezeu.” 

Astfel, fiind prieten cu fratele Krause, în seara aceea m-am rugat pentru el în continuu. Peste câteva săptămâni el s-a întors. El a spus: „Să stăm înaintea Domnului şi să vedem ce-mi va spune. Lucrurile nu merg bine.” Am mai stat încă o oră sau mai mult, şi Domnul nu a spus nimic. El a mers la doctor. Doctorul a spus: „Am mult de lucru. Mai bine ai merge la clinica Mayo.” El a mers şi acolo. Acolo i s-a spus: „Domnule, aveţi şanse de una la o mie ca să trăiţi. Trebuie să fiţi operat imediat.” „Bine!” a spus el. Apoi a ieşit şi a spus: „M-am gândit că dacă eram aşa de aproape de moarte, mai bine mi-aş cerceta starea mea faţă de Dumnezeu.” Astfel, el a spus „Doamne, Tu ştii că Te iubesc, şi am încercat din toată inima să susţin orice este drept.” El este un bărbat bogat. EL fabrică pluguri. Voi s-ar putea să-l cunoaşteţi. Este în Kansas.

Şi a spus: „Eu am încercat să trăiesc corect, şi Tu ştii Doamne că Te iubesc. Dacă Tu vrei ca să vin acasă, eu sunt gata să vin. Eu am trăit bine multe zile, şi sunt gata să vin. Dar Doamne, dacă mă poţi folosi, eu vreau să rămân. Eu am stat înaintea slujitorilor Tăi Oral Roberts şi William Branham, şi se pare că rugăciunile lor nu m-au vindecat. Poate că am făcut ceva, dar cu siguranţă Tu ai fi descoperit asta prin darul deosebirii. Dar dacă a sosit timpul să plec, eu sunt gata. Şi eu Te iubesc, aşa că voi merge în sala de operaţie, unica şansă pe care o am.” Iar medicii l-au examinat din nou şi au spus „Domnule Krause, sunteţi sigur că vreţi s-o faceţi?” El a spus: „Eu m-am rugat şi sunt sigur că vreau s-o fac.”

Ei au intrat în sala de operaţii şi ultimul lucru pe care şi-l mai aminteşte este că spunea „Doamne, dacă eşti gata pentru mine, eu Te iubesc. Te iubesc Doamne!” Şi ei l-au anesteziat. Când şi-a revenit, întreaga cameră a început să lumineze. A văzut pe medici în jurul său, şi ei au spus: „Domnule Krause, s-a întâmplat ceva. Nu am văzut nici odată o operaţie atât de perfectă. Noi ne-am gândit că veţi muri, dar deodată aţi revenit la normal.”  Ce a fost asta? Când dragostea divină s-a descoperit, harul suveran a intrat în acţiune. Trebuie să fie aşa. Trebuie s-o facă!

Acum câteva luni, am avut o adunare în Mexico. Într-o zi… N-aş putea spune că asta este adevărat. Singurul lucru pe care-l ştiu este ceea ce voi spune. Acolo a fost un bebeluş pe care medicul l-a abandonat. Trebuia să moară. Ploua. Oamenii nu stăteau pe scaune, cum staţi voi aici. Stăteau ca oile pe păşune, şi veneau de la nouă dimineaţa şi stăteau ca să mă audă predicând doar la nouă seara. Stăteau în soarele acela fierbinte, invalizi, suferinzi… În seara dinainte Domnul făcuse minuni mari, şi pe platformă erau mormane de haine murdare, pălării, etc., ca să mă rog asupra lor. Inima mea ardea. Afară ploua. Noi eram sub cerul liber. 

Apoi, când am chemat rândul de rugăciune, o mamă a strigat. Billy a venit la mine şi a spus: „Tati, va trebui să faci ceva. Bebeluşul unei mame a murit la trei azi după masa. Ea este catolică. Copilul ei este mort. Ea l-a învelit. Când fratele  Espinosa a împărţit biletele pentru rugăciune, ea nu a primit. Dar uşierii n-o mai pot ţine. Ea are copilul acela şi strigă din răsputeri 'Padre, padre.' (adică „Părinte”).” Iar eu am privit, şi am văzut-o pe micuţa femeie, cu lacrimile curgându-i pe obraji, strigând cât o ţinea gura. Şi i-am spus unuia dintre manageri, fratelui Moore: „Du-te şi roagă-te pentru copilaş, poate că asta o va linişti.” 

Iar când m-am întors din nou spre audienţă, am privit peste oameni şi am văzut un bebeluş spaniol, ridicându-se. Fratele Moore încerca s-o liniştească, dar inimioara ei nu era mulţumită cu asta. Dragostea unei mame se înălţa spre Dumnezeu. Şi eu am spus: „Stai puţin, frate Moore.” Şi am coborât. Bebeluşul era înfăşat în nişte pături. Eu nici nu puteam vorbi spaniola şi nici nu o înţelegeam. Mi-am pus doar mâinile peste păturica aceea udă. Mi s-a spus că bebeluşul murise pe la ora trei. Eu nu ştiu. Nu aş putea să spun dacă era adevărat. Eu mi-am notat în carneţelul meu cazurile autentice de înviere, oameni ce au fost înviaţi de Domnul. Trebuia ca doctorul sau cel de la pompele funebre să confirme decesul. Dar când am pus mâinile peste bebeluş, ceva a lovit prin pătură, şi am auzit un ţipăt nemaipomenit. Ce se întâmplase? Dragostea dumnezeiască se înălţase spre inima Dumnezeului iubirii, şi harul suveran a dăruit vedenia pentru vindecarea copilului. Cu siguranţă! 

Îmi amintesc că la puţin timp după aceea, a venit pe platformă un mexican bătrân. Avea piciorul cu zbârcituri; era desculţ, avea mustaţă căruntă, părul îi era cărunt. Era orb. Pe măsură ce se apropia de mine, eu mă gândeam „Dacă tatăl meu ar fi trăit, ar fi fost cam de aceeaşi vârstă.” El  mormăia ceva. Când a ajuns aproape de mine, a scos rozariul. El pipăia să vadă unde sunt eu. Iar eu am stat liniştit. Mâinile bătrâne îi tremurau, obrajii erau brăzdaţi de cute adânci, şi lacrimile-i curgeau pe faţă. M-am gândit: „Acesta este tăticul cuiva; este fiul cuiva.” 

El a început cu rozariul, iar eu am spus: „Nu-i nevoie de asta, tataie.” A început să plângă, mi-a găsit faţa, şi a vrut să îngenuncheze. Eu l-am ridicat. Vedeţi voi, prieteni, dacă voi nu simţiţi pentru alţii, dacă ceva în voi nu strigă pentru ceilalţi, dacă nu este ceva care să determine o dragoste… Oamenii nu sunt chiar atât de proşti, ei îşi dau seama dacă voi vă prefaceţi sau nu. Ei înţeleg asta. Animalele o înţeleg. Voi trebuie să intraţi în acea părtăşie. 

Eu mă uitam la bătrânul acela, şi inima a început să-mi tresară, şi m-am gândit: „Săracul bătrân. Viaţa a fost atât de crudă cu tine. Probabil că niciodată nu ai avut parte de o masă decentă. Probabil că nu ai avut niciodată un costum de haine.” Mi-am pus piciorul lângă al lui. Voiam să-mi scot pantofii şi să-i pun în picioarele lui bătrâne şi prăfuite. Dar am văzut că nu s-ar fi potrivit. Nici haina mea nu i s-ar fi potrivit pentru că era mai lat în umeri decât mine. Am plâns. M-am gândit: „După toate astea tu mai şi stai într-o lume a întunericului. Nu poţi să vezi unde mergi. N-ai avut niciodată un costum. Probabil că n-ai dormit niciodată într-un pat bun. Niciodată n-ai mâncat decent şi poate că niciodată n-ai avut o pereche cumsecade de pantofi. Iar acum eşti în întuneric.” O, ce crud poate fi diavolul. 

Astfel, se înălţa dragostea divină spre omul acela. Eu l-am strâns la pieptul meu fără a mai aştepta vreo vedenie, şi am spus: „O, Dumnezeule Tată, ai milă de acest bătrân sărac, tatăl cuiva.” Şi l-am auzit strigând „Gloria a Dios!” – Slavă lui Dumnezeu! El a sărit de lângă mine. S-a frecat la ochi. A căzut la pământ, mi-a sărutat mâna, şi urla „Gloria a Dios!” – Slavă lui Dumnezeu! Şi a traversat platforma, văzând la fel de bine ca oricare din spectatori. Ce s-a întâmplat acolo? Dragostea divină a fost manifestată, şi rezultatul a fost că a intervenit harul suveran. Dragostea dumnezeiască poate merge numai atât de departe. Dar când aceasta rămâne neclintită, intervine harul suveran şi face ceea ce dragostea nu a mai putut să facă. O, prieteni, de aşa ceva are nevoie biserica. Nu este vorba despre o organizaţie nouă, nu o mulţime de fanatici, nu argumente şi discuţii, ci este nevoie de botezul iubirii, să ne iubim unii pe alţii. Nu-i nevoie de daruri noi, ci este nevoie de dragoste ca să devină active darurile care sunt. De asta are nevoie biserica.
Poate să pară ciudat, şi dacă este aşa, ei bine, noi ne vom mai întâlni odată. Animalele cunosc dragostea. Eu am văzut asta. Fiind vânător, eu am văzut cum Dumnezeu a purtat de grijă. Am văzut un peşte cu un cârlig în gură. Nu vă faceţi voi griji în privinţa asta. Acidul din trupul lui îl va măcina repede. Am văzut un câine care a înghiţit un os. Nu vă îngrijoraţi. Acidul din trupul lui va purta de grijă. Dumnezeu a purtat de grijă într-un fel. Mai demult, acasă la mine…am avut o cositoare. Am cosit cu ea curtea casei parohiale. Făceam câteva ture cu cositoarea, apoi cineva intra înăuntru, şi eu îmi schimbam hainele şi fugeam să mă rog pentru bolnavi; apoi ieşeam afară şi mai dădeam o tură, şi venea altcineva. Şi era aşa de greu. Iarba creştea în faţa curţii. 

Într-o după amiază fierbinte din august eram în curte. Nu era nimeni care să mă vadă, aşa că mi-am scos tricoul. Era foarte cald. Eu coseam şi cântam „O, cât îl iubesc pe Isus”, gândindu-mă la bunătatea Creatorului. Şi fiind atât de cuprins, am uitat că în colţul gardului era un cuib mare de viespi. Tundeam iarba şi cântam cu ochii închişi, rugându-mă, şi am nimerit exact în cuibul de viespi. Şi deodată am fost acoperit de viespi – acestea te pot ucide. Erau viespi mari. Una singură te putea pune la pământ. Acum s-ar putea ca aceasta să vi se pară ceva inventat, dar aţi ştiut voi că adevărul este mai ciudat decât închipuirea? Dar s-a întâmplat ceva. Aş fi vrut ca aceasta să fi putut să rămână în felul acela. 

Aţi citit în cartea mea despre nebunul din Washington? Aţi citit? Acela a fugit pe platformă – era un bărbat de vre-o sută de kg. sau mai mult, şi a spus: „O să-ţi rup toate oasele!” Iar poliţia şi predicatorii s-au împrăştiat, şi eu am rămas singur pe platformă cu el. S-a întâmplat ceva. Eu aveam pe atunci vreo 60 de kilograme. Iar nebunul stătea acolo strângând din dinţi. A spus: „Tu, şarpe care te dai drept om al lui Dumnezeu! O să-ţi arăt eu ce om al lui Dumnezeu eşti tu. Îţi zdrobesc toate oasele.”  Şi şi-a luat avânt cu pumnul, şi din punct de vedere fizic era în stare să facă după cum ameninţase. S-a întâmplat ceva. În loc să-l dispreţuiesc, eu l-am compătimit. M-am gândit: „Săracul de tine, tu n-ai vrea să faci aşa ceva. Eşti un om ca şi mine. Nu ai fost creat ca să acţionezi aşa. Ai fost făcut să iubeşti, să fii un tată pentru copiii tăi, să-i iubeşti, şi să-i iubeşti pe toţi oamenii. Ai fost făcut să fii un fiu al lui Dumnezeu, dar Diavolul te-a luat în stăpânire.” Mie mi-a părut rău de el. El a păşit până lângă mine şi a început să mă scuipe. Mă uitam la el. Oh, asta am păţit-o şi cu vraci. Nu vă faceţi griji. Dacă Dumnezeu este cu voi, cine poate fi împotriva voastră? 

Eu m-am uitat la el, şi m-am gândit: „Săracul de tine, eu te iubesc, fratele meu pierdut.” Nu am spus nici o vorbă. Şi el a urcat la mine şi a ridicat pumnul său mare. Iar mulţimea îşi ţinea răsuflarea – erau vreo şase mii de oameni înăuntru, şi cam tot atâţia stăteau în ploaie. El a ridicat pumnul. Mai lovise un predicator. Scăpase dintr-un ospiciu. În cazul acesta aţi fi putut chema poliţia. El era în evidenţa lor. El a lovit un predicator şi i-a rupt falca şi clavicula. A alergat înăuntru, a fugit pe platformă, şi a spus: „În seara asta îţi voi rupe oasele!” Eu m-am uitat la el, nu cu ură, ci cu dragoste. Când a început să se apropie de mine, ceva din mine a spus: „Dar în seara asta vei cădea la picioarele mele.” „Să cad la picioarele tale? O să-ţi arăt eu la ale cui picioare voi cădea, şarpe!” Şi a fugit spre mine şi a ridicat pumnul ca să mă lovească. Eu am spus: „Satană, ieşi din omul acesta!” Şi ochii i s-au liniştit, capul i s-a tras în spate, şi a căzut şi s-a prins de picioarele mele, la podea. Poliţia a trebuit să-l desfacă de acolo. O, asta este, dragostea.

Când m-au acoperit acele viespi, şi eu ştiam că în câteva clipe voi fi înţepat de moarte, în loc s-o iau la fugă şi să mă tem…. Sunt numai două lucruri care te pot controla: ori credinţa, ori îndoiala. Îndoiala va fi însoţită de teamă. Isus a spus: „Nu te teme!” Nu vă fie teamă. Dumnezeu îşi ţine Cuvântul. Indiferent de starea în care eşti tu în seara asta, Dumnezeu îşi ţine Cuvântul. 

Acum în încheiere, ascultaţi cu atenţie. Ce a fost acolo? Eu am iubit viespile acelea. Pare ciudat, dar aşa este. Am vorbit cu ele. Acum nu spun că ele m-au înţeles, dar Cineva m-a înţeles. Eu am spus: „Micuţe creaturi ale lui Dumnezeu, eu v-am deranjat. Dar eu sunt slujitorul Creatorului vostru, iar copiii Lui bolnavi aşteaptă în casă să mă rog pentru ei. Eu tundeam iarba şi-mi pare rău că v-am deranjat. Acum, în Numele lui Isus Hristos Creatorul vostru, Domnul meu, mergeţi repede înapoi în casa voastră şi eu nu vă voi mai deranja.” Viespile acelea au roit peste mine fără să mă atingă, şi s-au aliniat şi s-au întors înapoi la cuibul lor. Când dragostea se descoperă, harul suveran intră în acţiune.
Am fost paznic de vânătoare şapte ani în Indiana. Nu ştiu de ce spun aceste lucruri. Dar am traversat un câmp unde un taur tocmai ucisese un negru. Era pe păşunea lui mr. Gurnsey din Sellersburg, Indiana. Eu am uitat că acolo era taurul acela. Peste tot erau inscripţii cu „Nu intraţi!” Aveam o puşcă veche pe care trebuia s-o peticesc şi pe care am aruncat-o în maşină. Traversam câmpul ca să mă rog pentru un bolnav. Şi mergeam pe câmp liniştit, când dintr-o dată din nişte tufe a sărit acest ucigaş. El se uita la mine. A mugit, şi-a lăsat capul în pământ şi se pregătea să împungă. Imediat am căutat puşca. Aceasta era în maşină. Eu eram singur acolo. Gardul era la vreo 225 de metri, iar taurul era la vreo 30 de metri. Nu erau copaci acolo, nu era nimic. Am spus: „S-a terminat! Nu vreau să pier ca un laş, dar voi sta pe loc şi voi muri aşa cum ar trebui să moară un creştin.”  Ştiam că voi fi sfâşiat în câteva momente. Era cu mult peste puterile mele.

Sunt recunoscător că nu am avut arma, căci s-ar fi întâmplat ceva. O, scuzaţi-mi emoţia, dar s-a întâmplat ceva. A intervenit dragostea. Acum poate că sună ciudat, dar este adevărul. Eu am vorbit taurului. Am spus: „Eu te-am deranjat, dar sunt slujitorul Creatorului tău. Sunt pe drum ca să mă rog pentru fratele meu care este bolnav. Îmi pare rău că te-am deranjat. Nu-mi vei face rău, pentru că eu te iubesc. Cum să-mi faci rău, când eu te iubesc?” 

Şi iată-l! Nu mă temeam de acel animal, cum nu mă tem de nici un frate de aici. El a venit iar eu stăteam acolo. Şi am spus: „Eu te iubesc pentru că Dumnezeu te-a creat. Eu te-am deranjat şi îmi pare rău.” El se apropia de mine iar eu stăteam nemişcat. Apoi s-a oprit şi părea epuizat. Eu am spus: „În Numele Domnului Isus, tu, creatură a lui Dumnezeu, treci în partea cealaltă şi aşează-te!” Şi Dumnezeu îmi e martor, că taurul s-a întors şi s-a aşezat, şi eu am păşit la un metru jumătate de el. Moartea a fost aproape. Dragostea a fost descoperită, şi harul suveran a oprit taurul. 
Cine nu a auzit povestea opossum-ului? (mamifer cu marsupiu – n.tr.)  Este cunoscută în toată lumea. Vara trecută... Leo şi Gene sunt aici, cei doi băieţi care se ocupă de benzi... Fratele şi  sora Wood stau chiar aici. Leo şi Gene sunt doi băieţi care însoţesc adunările, unul este dintr-o familie catolică, şi împreună cu celălalt au format un fel de FBI al lor. Ei mă verificau pe mine. Şi chiar au făcut-o. De atunci mă însoţesc şi înregistrează. Ei sunt buni creştini. Stăteau pe verandă şi eu îi învăţam dragostea lui Dumnezeu. Doamna Wood era din „Biserica lui Dumnezeu” iar domnul Wood era un martor al lui Iehova. Ei au avut un băiat infirm. Au venit la adunări în Louisville, şi L-au văzut pe Domnul la lucru. Domnul Wood, un foarte cunoscut antreprenor în nordul Kentucky-ului, a spus: „Poate că am fost un martor al lui Iehova, dar aceasta este de la Dumnezeu.” El a mers la Houston, Texas, la următoarea adunare, şi acolo a fost fotografiat îngerul Domnului. Domnul şi doamna Wood au fost prezenţi. 

Eu am mers peste hotare, în Suedia. Pe drumul de întoarcere, am început adunările în Cleveland, Ohio. În seara aceea ei au venit la adunare, şi stăteau în spate, rugându-se. În timp ce eram pe platformă, Duhul Sfânt mi-a atras atenţia asupra credinţei lor, şi a spus ceva, poate nu chiar aceste cuvinte, dar cam aşa ceva: „Doamna, şi bărbatul, şi băieţaşul de acolo din spate, el este un antreprenor din Kentucky; ei au un băieţel invalid. Dar AŞA VORBEŞTE DOMNUL, el este vindecat.” Ei nu au ştiut ce să spună. În câteva momente ei au spus: „David, ridică-te.” Iar David a fost la fel de normal ca oricare alt băiat. Dragostea s-a descoperit. El a încetat cu contractele, a vândut, a cumpărat un loc lângă mine, şi este vecinul meu. Doamna Wood este veterinar. Ea iubeşte animalele. Ai lor cred că sunt metodişti.

În dimineaţa aceea îi învăţam pe băieţi despre dragoste. Am văzut venind ceva pe drum, rostogolindu-se. Cred că era pe la vreo zece. Era un opossum. Toţi cei care cunosc animalele ştiu că opossum-ul umblă noaptea. Ziua ei nu văd. Acesta însă călătorea ziua. Şi a coborât acolo unde nu erau garduri. Casa mea este înconjurată cu un gard de piatră. Când a ajuns în drept cu casa, s-a întors ca să intre. Eu m-am uitat şi am spus: „Iată un opossum; şi ceva s-a întâmplat. Poate e turbat. Uite cum se dă peste cap, şi încearcă să intre.” 

Domnul Wood greblase prin curte şi avea acolo o greblă. Eu am spus băieţilor: „Haideţi puţin aici.” Eu am fugit şi am luat grebla. Atunci a venit şi lăptarul, domnul Gilmore. Noi ne uitam la opossum, şi eu am spus: „Trebuie să fie turbat. Oh, nu, priviţi! Oh, scuzaţi asta, dar  piciorul îi era plin de viermi. Poate că l-au muşcat câinii sau poate că a fost călcat de o maşină. „Oh, priviţi ce umflat este! E pe moarte.” Iar când îl mişcam cu grebla, spre surprinderea mea… Opossum-ul şi cangurul sunt singurele animale care-şi duc puii în marsupiu. În marsupiul ei erau nouă pui golaşi. Iar eu am spus: „Veniţi aici băieţi. Vă voi învăţa mai mult din Biblie.”

Cu o zi înainte, o negresă tânără, foarte frumoasă, din oraşul nostru, care a născut un copil nelegitim, l-a învelit într-o pătură, l-a asfixiat şi l-a aruncat în râu. Şi noi povesteam despre asta. Astfel eu am spus: „Acea tânără nu a avut caracterul de mamă nici măcar cât acest opossum.” Nu din cauză că era negresă, nu; albe, brunete, galbene, fără Hristos toate procedează la fel. Dar am spus: „Acest opossum are mai multă morală decât acea femeie care nu a dorit copilul şi i-a luat viaţa.” Poliţia a închis-o. Am spus: „Această mamă de opossum nu mai are de trăit 30 de minute.” Şi ea muşca din greblă. De obicei acest animal dacă este atins face pe mortul. Dar ea îşi făcea drum cumva. Eu am spus: „Ea este înnebunită, dar este o mamă adevărată. Ultimele 30 de minute din viaţă şi le petrece luptând pentru puii ei. Aceasta este dragostea de mamă.” Ea îşi iubea puii. 

Eu am ridicat grebla. Opossumul s-a rostogolit. Apoi a căzut extenuată, la uşa mea. Eu am spus: „A murit.” Am mers acolo şi am împins-o cu grebla. Am văzut că nu murise. Încă rânjea. M-am uitat la piciorul ei, iar puii sugeau de la acea mamă muribundă. Apoi au venit domnul şi doamna Wood. Doamna Wood, care este o creştină simpatică, dar care este şi veterinar, a spus: „Frate Branham, omoară opossumul şi scapă-l din suferinţă. Puii sunt prea mici. Au doar câteva ore. Ei nu pot să sugă din biberon. Va trebui să-i omori şi pe ei.” Eu am spus: „Nu pot să fac aşa ceva.” „Oh, a spus ea, doar n-o vei lăsa să zacă acolo iar puii să sugă de la o mamă moartă. Vor muri de o moarte oribilă.”

Femeia avea dreptate. Dar ceva în mine nu putea să permită să se întâmple aşa. Ea a spus: „Tu eşti un vânător. Adu-ţi puşca şi împuşcă-i.” Eu am spus: „Sunt vânător, dat nu ucigaş. N-o pot face.” „Atunci lasă-l pe Banks s-o omoare.” Acela era soţul ei, prietenul meu.  Am spus: „Nu pot.” Ea a spus: „Vrei să spui că vei lăsa animalul acela să zacă în soare, iar micuţii aceia să se prăjească cu trupurile lor golaşe?” 

Părea un lucru omenesc, dar eu nu am putut s-o fac. Am vorbit cu Leo şi Gene. Ei au plecat mai târziu. Ea a zăcut acolo toată ziua. Puii încă mai încercau să sugă. În seara aceea domnul Wood a venit şi a zis „Frate Branham, toată ziua ai fost ocupat. Trebuie să laşi totul baltă. Vino, o să te duc la o plimbare.”  Am luat soţia şi am plecat. Eu am găsit pe marginea drumului un căţel, râios, plin de purici. L-am ridicat, şi purecii au trecut şi pe mâinile mele. Soţia mea a spus: „Billy, nu-l vei lua.” Eu am spus: „Dar dragă, este un micuţ prieten. Cineva l-a aruncat pentru că are râie. El are dreptul să trăiască.” Şi l-am luat acasă, l-am spălat, l-am tratat, m-am rugat pentru el. El este un frumos ciobănesc scoţian. 

Pe la 11 m-am întors, şi opossum-ul zăcea acolo, întins. Fratele Wood a spus „Acum a murit.” Puii încă sugeau. Eu am spus: „Da, poate că a murit.” A spus: „De ce nu o omori, Billy?” „Pur şi simplu nu pot” – am răspuns. Pe la miezul nopţii a venit băiatul meu de pe râu, de la pescuit, iar opossum-ul zăcea încă acolo. Toată noaptea m-am gândit la el. Pur şi simplu nu puteam să mi-l scot din cap. Dimineaţa m-am sculat devreme, şi am ieşit afară. Domnul Wood mi-a spus în seara aceea „Ştii, frate Branham, dacă acel opossum s-ar mai fi mişcat vreodată, s-ar fi mişcat când a apus soarele. Tu ai destulă experienţă, ca să ştii asta.” „Aşa este.” am răspuns eu. 

Şi în dimineaţa următoare am ieşit afară. Şi eu am o fetiţă care a avut recent prima ei vedenie, o fetiţă de 11 ani. Ea a ieşit din verandă, Rebeca. S-a uitat acolo şi ea, şi a început să plângă. A spus: „Tati, ea este o mamă adevărată, nu-i aşa?” „Da!” Eu am mişcat-o cu piciorul. Peste ea era rouă, şi muştele încă mai erau pe ea. Fetiţa a spus: „Tati, ce vei face cu ea?” „Nu ştiu.” „O vei omorî?” Eu am spus: „Tati n-o poate face, dragă. Iubito, tu te-ai sculat prea devreme.” Avea pe ea doar pijamaua.. „Du-te înăuntru şi stai în pat cu mami.” Am băgat-o în cameră. Eu am intrat în camera de lucru şi m-am aşezat. Mă gândeam: „O, Dumnezeule, cât a suferit săraca mamă opossum. Cât de mult îşi iubeşte puii.” Şi m-am gândit: „Sper că nu trebuie s-o văd ucisă.” 

Şi cum stăteam acolo, ceva mi-a spus: „Ieri ai predicat despre ea. Ai folosit-o ca temă.” Eu am spus: „Aşa este.” „Tu ai spus că ea a fost o mamă adevărată.” Am spus: „Aşa este.” A spus: „Eu am trimis-o la uşa ta, şi a stat acolo ca o doamnă, 24 de ore, ca să-i vină rândul la rugăciune, iar tu n-ai spus nici un cuvânt.” Eu am răspuns: „Păi eu n-am…” Am spus: „Cui vorbesc eu? Vorbesc singur?” Am sărit în sus. M-am gândit: „Tu eşti, Dumnezeule?” 

Şi am ieşit pe verandă, iar micuţa Rebeca stătea acolo uitându-se la opossum. Ea a venit din casă. Eu am ieşit afară la opossum. Am spus: „Dumnezeule, ştiu că tu cunoşti fiecare floare. Cunoşti fiecare celulă. Acea tânără fată şi-a ucis copilul…Iar Tu ai vrut să arăţi că şi pe animale le călăuzeşti. Iar aceasta a venit şi a stat la poarta mea, aşteptându-şi rândul la rugăciune. Îmi pare rău că am făcut asta, Dumnezeule. Eu nu am ştiut. Aş fi făcut-o. Dar dacă Tu vrei ca eu să mă rog pentru opossum, fac asta în Numele lui Hristos. Ajut-o, Tată. Dragostea ei pentru pui a fost atât de mare. O, Dumnezeule, vei face asta?” Iar când am spus asta….

Acum, ar putea să pară foarte ciudat. O, am primit scrisori din Africa, din India, din toată lumea, în legătură cu această întâmplare. Cred că agenţia de presă „Associated Press” a răspândit-o. Acel opossum s-a ridicat, şi-a adunat puii în marsupiu, şi a coborât pe uliţă la fel de normal ca oricare alt opossum; a ajuns la poartă, şi s-a întors ca şi cum ar fi spus: „Îţi mulţumesc, domnule.” Apoi a intrat în pădure. Şi din câte ştiu, în seara asta este fericită cu puii ei. 

Dacă Dumnezeu s-a putut gândi la un opossum, cu cât mai mult se poate gândi El la voi, când dragostea voastră se produce şi se înalţă spre inima Dumnezeului celui viu? A fost doar instinctul…acel opossum nu are suflet. Era un animal mut. Şi dacă s-a putut întâmpla aşa ceva prin instinct, şi Duhul Sfânt a putut conduce acolo o mamă de opossum, ştiind că El mă va avea pe mine ca să mă rog pentru acel opossum, iar viaţa ei va fi cruţată, cu cât mai mult valoraţi voi faţă de un opossum?

De ce aţi venit aici în seara aceasta ca să ne rugăm pentru voi? Întrebarea mea este cum stă sufletul vostru cu Dumnezeu? Să ne plecăm capetele un moment. Nu ştiu de ce am vorbit aşa de mult. Sunteţi aşa drăguţi. Şi ştiu că de poimâine poate vom fi despărţiţi de kilometri întregi. În timp ce stăm cu capetele plecate, mă întreb cum v-am întrebat pe voi, dacă Dumnezeu a iubit lumea încât a dat pe singurul Său Fiu, ca oricine crede în El să nu piară, ci să aibă viaţă veşnică, mă întreb aţi preţuit voi aceasta într-atât încât să fi primit darul Său, Viaţa veşnică? Fiţi sinceri, fiecare cap să fie plecat, fiecare ochi închis. V-aţi gândit „O, eu am fost numai un membru al bisericii, niciodată nu am primit dragostea Lui pentru mine, ca să facă viaţa mea cum ar fi trebui să fie. Mi-ar place să o am. Aş vrea ca Dumnezeu să vină la mine în seara asta, să mă umple cu Duhul Său, şi să-mi ierte păcatele.”? Vreţi să ridicaţi mâinile spre Dumnezeu, în timp ce fiecare cap este plecat? Eu o voi face. Dumnezeu să te binecuvânteze. Dumnezeu să te binecuvânteze, doamnă. Dumnezeu să te binecuvânteze, domnule, şi pe tine, şi pe tine…[…]

Oh, ei sunt în toată clădirea. Dumnezeu să te binecuvânteze, fratele meu. […] Acum sus la balcoane, câţi vor spune „Frate Branham, eu voi fi sincer cu Dumnezeu. Ceva a vorbit inimii mele de când stau aici. Cu adevărat, eu nu sunt tot ce aş putea fi.” Dumnezeu să te binecuvânteze. […]

„Frate Branham, în inima mea...” Dumnezeu să te binecuvânteze soră. „Eu am simţit o căldură ciudată, dar îmi lipseşte ceva. Vreau ca Dumnezeu s-o umple acum cu iubirea Lui.” Dumnezeu să te binecuvânteze. „Eu Îl vreau acum pe Dumnezeu, în mila Lui, pentru că sunt îndrăgostit de El. Vreau să-mi dea o astfel de iubire dumnezeiască, încât harul suveran să trimită înapoi peste mine botezul Duhului Sfânt, ca să mă facă o persoană diferită.” Câţi sunt aici care deja L-au primit pe Hristos, dar nu au fost niciodată umpluţi cu Duhul Sfânt şi doriţi să-L iubiţi atât de mult pe Dumnezeu încât El să vă umple cu Duhul Sfânt, vă ridicaţi mâinile? O, peste tot în clădire, au fost cel puţin două sute, sau 150 de păcătoşi care au ridicat mâna, şi vreo două-trei sute sau mai mulţi, care caută botezul Duhului Sfânt. 

Dacă S-a gândit Dumnezeu atât de mult la un opossum, cu cât mai mult vă iubeşte El pe voi? „Atât de mult a iubit Dumnezeu lumea, încât a dat pe singurul Său Fiu…” Voi ziceţi: „Frate Branham, ce înseamnă dacă  mi-am ridicat mâna?” Este diferenţa între viaţă şi moarte, pentru voi. „O, este un lucru atât de minor!” Ştiu! La fel este şi Ioan 3:16. Dar este diferenţa între viaţă şi moarte. Asta înseamnă. Isus a spus în sfântul Ioan 5:24, „Adevărat, adevărat vă spun, că cine ascultă cuvintele Mele, şi crede în Cel ce M-a trimis, are viaţa veşnică, şi nu vine la judecată, ci a trecut din moarte la viaţă.” Dacă mai este cineva fără Hristos, cineva care nu a ridicat niciodată mâna, vrei s-o ridici acum şi să spui „Aminteşte-mă! Dumnezeule, sunt aici!” Sus la balcon? Dumnezeu să te binecuvânteze, domnule. Unul… Mai este cineva altundeva? Dumnezeu să te binecuvânteze, domnule. Dumnezeu vede mâna ta. Dumnezeu să te binecuvânteze, doamnă. O, este un lucru adevărat, să recunoşti că Dumnezeul cel viu este acum prezent, ca să facă pentru tine acele lucruri pe care nu le poţi face tu. Dumnezeu să te binecuvânteze, domnule. Pentru tine aceasta înseamnă diferenţa între viaţă şi moarte. 

Poate mai este cineva în capăt, care ar spune: „Aminteşte-ţi de mine, Dumnezeule. Îmi ridic mâna, nu ca să fiu văzut de fratele Branham, ci vreau să mă vezi Tu.” Dumnezeu să vă binecuvânteze. Dumnezeu să te binecuvânteze, doamnă de culoare. Eu te văd. Dumnezeu să te binecuvânteze domnule. 


Cei care sunteţi pe holuri, în afară, care nu aţi putut intra, vă ridicaţi mâinile? Dumnezeu să te binecuvânteze, bărbatule. Dumnezeu te vede. 

Cei de pe coridorul celălalt, veţi spune şi voi „Dumnezeule, adu-ţi aminte de mine. Vreau să fiu şi eu amintit. În seara aceasta îmi ridic mâna ca semn că acum cred şi primesc dragostea lui Dumnezeu.”? 

Dacă tu aparţii de o biserică, eşti un membru al bisericii. E în regulă. Dar vreau ca tu să fii un creştin plus un membru al bisericii. 

În regulă, mai este cineva înainte de a ne ruga? Dumnezeu să binecuvânteze băieţaşul care stă aici. O, sigur, un altul care se pocăieşte. Dumnezeu să te binecuvânteze, băiete, care stai aici - un băieţel de aproximativ 10 ani. Biblia spune: „Lăsaţi copilaşii să vină la Mine, şi nu-i opriţi.” Dumnezeu să te binecuvânteze, fratele meu care stai acolo. Sigur. 

„Frate Branham, inima mea a fost atinsă într-un chip ciudat. Ceva mi-a spus: „Corectează lucrurile chiar acum. Eu sunt dragostea lui Dumnezeu, care bat la inima ta. În seara asta vreau să intru. Eu te-am iubit atât de mult încât am dat ce-am avut mai bun. Îmi vei da tu acum viaţa ta?””  
Când se va sfârşi iarna cea rece... Tu vei reveni ca un bărbat nou, un tânăr sau o tânără, şi pentru veşnicie veţi rămâne aşa. La înviere nu va mai fi bătrâneţe sau riduri, păr cărunt, trupuri şubrede, şi nici nu te va mai deranja boala. Vei fi nemuritor, făcut după chipul Său. În seara aceasta ai ocazia să alegi. În timp ce ne plecăm capetele, şi dacă sora de la pian...

O, Dumnezeule, acesta este ceasul. Acesta este timpul, peste tot au fost ridicate mâini... Doamne, ei sunt sinceri. Iar eu, ca slujitor al Tău, mijlocesc pentru ei. Eu cer milă. Dăruieşte-o, Dumnezeule. Fie ca ei toţi să fie mântuiţi şi umpluţi cu Duhul Sfânt. Şi fie ca iubirea lui Dumnezeu care a fost turnată de sus prin Duhul Sfânt, să umple fiecare inimă. Şi fie ca ei să iasă din această clădire fără să mai aibă nimic unul împotriva altuia, şi diferenţele dintre ei să dispară. Noi ştim că păcatul este negru şi întunecos, dar cele mai mari păcate ar fi ca o picătură de cerneală care cade într-o albie de înălbitor. Încearcă s-o mai găseşti. Este imposibil. Când cerneala pică în cadă, cerneala va deveni la rândul ei înălbitor. Iar când  fărădelegea unui păcătos care se pocăieşte cade în sângele Celui neprihănit, el devine neprihănirea lui Dumnezeu. Isus, noi ne sprijinim pe Cuvântul Tău în această direcţie. Cuvântul Tău rămâne veşnic adevărat. Când Tu ai spus „Cel ce ascultă cuvintele Mele şi crede în Acela care M-a trimis, are viaţa veşnică, şi nu va veni la judecată, ci a trecut din moarte la viaţă.” Eu mă rog, aşa cum numai un slujitor ar putea s-o facă, pentru fiecare mână care s-a ridicat. Cunoscându-le inimile, Tu le vei dărui lucrurile de care au nevoie. 

Poate că niciodată eu n-o să le strâng mâinile pe pământul acesta, dar când s-a terminat cu viaţa, şi cândva ne vom strânge la sfârşitul zilei, şi va avea loc ospăţul de Nuntă, şi vom vedea pe toţi răscumpăraţii din toate epocile în jurul mesei...şi cum vom privi peste masă, o lacrimă va curge pe obrajii noştri, când vom vedea că prietenii noştri au trecut dincolo în siguranţă. Apoi va veni Regele şi va şterge toate lacrimile din ochii noştri, spunând: „Nu plânge. S-a terminat. Intră în bucuria Domnului, pe care ţi-a pregătit-o de la întemeierea lumii.” 

Dumnezeule, permite Tu ca fiecare persoană care în seara aceasta a fost în prezenţa divină, să fie şi atunci în prezenţa dumnezeiască. Dacă am găsit har în ochii Tăi, noi ne rugăm pentru ei, în Numele Fiului Tău iubit, Domnul Isus. Amin. 

Nu vreau să plâng ca un copil. Dar Duhul Sfânt te face să plângi de bucurie, nu de întristare. Pur şi simplu nu poţi controla.  Gândiţi-vă cum se bucură îngerii acum. Câţi dintre voi vă simţiţi bine în sufletul vostru, ridicaţi mâinile spre Dumnezeu? O Doamne! Oare am mai putea cânta încă odată ca şi seara trecută, „Îl voi lăuda!”? Soră, vrei să ne dai tonul? Cu toţii acum. Cineva să mă ajute. Eu nu sunt un cântăreţ. Cineva să mă ajute să conduc cântarea, dr. Vayle, vrei s-o faci? În timp ce cântăm „Îl voi lăuda/ laudă Mielului înjunghiat pentru păcătoşi/ toţi oamenii daţi-I slavă/ căci sângele Său poate spăla fiecare pată.” Să ne ridicăm mâinile în timp ce cântăm. Fiecare acum. 

Eu Îl voi lăuda, Îl voi lăuda,

Lăudaţi pe Mielul înjunghiat pentru păcătoşi

Voi toţi daţi-I slavă

Căci sângele Lui a spălat fiecare pată.
O, nu este minunat? Încă odată. Haideţi, fiecare.

Eu Îl voi lăuda, Îl voi lăuda,

Lăudaţi pe Mielul înjunghiat pentru păcătoşi

Voi toţi daţi-I slavă

Căci sângele Lui a spălat fiecare pată.
O, strângeţi mâinile cuiva de lângă voi, şi spuneţi „Slavă Domnului!” Toţi, metodişti, baptişti, cei care credeţi evanghelia deplină, toţi, daţi-vă mâinile. O, nu este extraordinar? Cât de bine este să fii creştin. O, nu este El minunat?

Acum, prieteni, este puţin cam târziu, poate că unii dintre voi trebuie să plecaţi. O puteţi face în timp ce chemăm rândul de rugăciune. Iar acum, în seara aceasta, noi vom încerca ceva nou, ce nu am mai făcut demult. Dr. Vayle va lua un microfon, şi va merge în colţ, va întâmpina oamenii şi va spune de ce suferă fiecare. Şi voi încerca, dacă Duhul Sfânt îmi va permite, să mă rog fără darul deosebirii şi să pun mâinile peste cei care trebuie să se întoarcă acasă.

Mâine dimineaţă mergeţi în bisericile voastre. Dacă aţi fost aici în vizită, mergeţi la bisericile de aici din zonă. Păstorul se va bucura să vă vadă. Mergeţi şi daţi mâna cu el. Spuneţi-i că aţi fost aici la adunare, şi invitaţi-l din inimă la adunarea de mâine după-amiază. Dacă sunteţi din Spencerville, acolo este o biserică metodistă; un frate de culoare are o biserică metodistă. Sunt sigur că va fi bucuros să vă vadă. De obicei el stă pe aici; e un bărbat foarte cumsecade. Cred că în seara aceasta nu este aici, dar a fost în fiecare seară. Apoi mai sunt alte biserici în zonă. Iar mâine dimineaţă, dacă vreţi să veniţi la Prima Biserică Baptistă, voi vorbi de la 10 la 11. Apoi mâine după amiază la doi jumătate, voi fi din nou în clădire pentru adunare, mesaj, iar mâine seară va avea loc un serviciu de vindecare aşa cum se face de obicei. Iar în seara aceasta vom încerca să ne ocupăm de cazurile grave, să ne rugăm şi să ne punem mâinile peste ei. 

Unde este Billy? Care este urgenţa? Este litera Y. Aveţi un bilet cu litera Y. Câte sunt? De la 1 la 50. Să începem cu 1. Cine are Y 1, ridicaţi mâna? Doamna de acolo. Numărul 2? Numărul 3? 4? 5? 6, 7, 8, 9, 10. Dacă puteţi, cine are Y de la 1 la 10, să stea aici. 

Bine. Acum ne vom ruga. Vă voi cere ceva. Aceia care tocmai aţi venit la Hristos, o veţi face? Faceţi asta. Mâine dimineaţă, dacă locuiţi în zonă, mergeţi la o biserică, şi spuneţi „Păstorule, vreau să mă alătur acestei biserici. Vreau să fiu botezat. Vreau să fiu membru aici.” Aici este o biserică ce colaborează cu noi. Se numeşte Foursquare. Este una numită Deplină, Biserica lui Dumnezeu. Frate Vayle...?... Ai anunţat? Bine. Găsiţi-vă locul... [porţiune goală pe bandă-Ed.]

Într-o zi în rezervaţia indiană din Arizona... [porţiune goală pe bandă -Ed.]...?... sora noastră, să plece în Numele lui Hristos.

Acum, cu capetele plecate un moment... Care a fost starea ta, soră? O, gâtul...?... Sincer, eu nu văd nici o diferenţă. Vreau să observaţi un nod care era chiar aici în această venă din gâtul ei, chiar aici, a fost îndepărtată de Domnul Isus chiar acum. Un nod cam aşa, aici pe gâtlejul ei, a fost îndepărtat de Domnul nostru. Să-L lăudăm şi să spunem „Mulţumim, Doamne!” Slavă lui Dumnezeu. [Fratele Vayle spune „Paralizie” în urma unui accident vascular cerebral, frate Branham.” -Ed.] O, paralizie...?... Domnule, ştim că numai Dumnezeu o poate face. Iar eu ştiu că pentru asta El a murit. Îngerul Domnului m-a trimis să mă rog pentru bolnavi. Asta o ştiu. Şi mi-a spus că dacă-i fac pe oameni în stare să creadă, şi dacă voi fi sincer, El va vindeca bolnavii. Nu pentru că mă rog eu, ci pentru a se împlini Cuvântul Său. Acum, dacă El te va vindeca, Îl vei slăvi tu, Îi vei da tu toată slava? Eu mă rog ca El să dăruiască... Ai mai fost acolo în serile dinainte? Eşti pentru prima dată. Niciodată n-ai văzut cum lucrează vedeniile Domnului.

Acum o să vă cer ca fiecare să vă plecaţi capetele pentru acest bărbat paralizat, şi să vă rugaţi din toată inima împreună cu mine, ca rugăciunile noastre laolaltă să-l poată ajuta pe acest frate drag, necăjit. Tu eşti un creştin. Tată ceresc, noi te iubim atât de mult, şi ştim că Tu ai toată puterea în cer şi pe pământ. Iar eu mă gândesc la acest bărbat care stă aici târându-şi piciorul, iar mâna îi atârnă. Satan a hotărât să-l facă să sufere şi să-l oprească. Noi ne rugăm din toată inima, cerând ca dragostea care este în inimile noastre pentru el, această dragoste să se înalţe la tronul Tău, şi fie ca harul suveran al lui Hristos să se întoarcă şi să atingă trupul Său, şi să îndepărteze aceste sechele de paralizie. O Mântuitor binecuvântat, fie ca credinţa noastră să fie puternică. Şi fie ca fratele nostru să se facă bine, o cerem în Numele  lui Isus.

Acum o să cer ascultătorilor să mai rămână un moment cu capetele plecate. Vă rog să nu vă uitaţi, ca să nu faceţi o interferenţă. Veţi rămâne cu capetele plecate? Nu ştiu dacă Dumnezeu îl va atinge pe acest om. Eu nu ştiu. Eu doar Îl rog. Şi acum vă rog, dacă auziţi glasul meu, rămâneţi cu capetele plecate. Acum o să vă rog să......?... Vă rog să ridicaţi...?... Ridică mâna. Poţi...?... Bine, voi vă puteţi ridica acum capetele. El şi-a scăpat pălăria. Şi-a ridicat mâinile. Picioarele lui sunt dezlegate; şi Dumnezeu l-a vindecat. Întoarce-te pe aici. Poţi părăsi platforma fericit. Mergi ca un tânăr...?... Să spunem „Slavă Domnului.” 

Aici este doamna care tocmai a renunţat la proteze. Mulţumiri lui Dumnezeu. Amin.

Să ne rugăm o rugăciune de mulţumire. Tată ceresc, te lăudăm în Numele lui Isus Hristos, Îţi mulţumim pentru tot ce ai făcut. Tu eşti Hristosul cel viu, iar noi cerem binecuvântările tale veşnice peste cei care aşteaptă. O cerem în Numele lui Isus. Amin.

[Fratele Vayle spune „Aceasta este sora...?... Din cauza unei infecţii la rinichi, a început să orbească --Ed.]

Vii soră? Acum, vă rog să vă rugaţi. Este greu să reţii vedenia. Vedeniile sunt un dar profetic ce trimite prezenţa Duhului Sfânt între ascultători, şi voi o primiţi. Acesta este un dar de vindecare. Îngerul Domnului... Aţi citit broşura mea? El a spus... Iar un timp eu nu am mai făcut aceasta. Dar El a spus: „Dacă-i vei face pe oameni să creadă...” Eu am spus: „Nu mă vor crede, pentru că eu nu sunt un om învăţat.” El a spus: „Ţie îţi sunt date două semne, şi prin aceasta oamenii te vor crede.” 

Iar Dr. Lee Vayle, care azi e prezent aici, mi-a spus cum m-a urmărit în Portland, sau Washington, în marea Arenă de Gheaţă, şi în Vancouver, cum oameni au fost vindecaţi. El a întrebat: „Frate Branham, ce s-a întâmplat?” Eu am răspuns:  „Oamenii s-au adunat pentru vedenii.” El a spus: „Ai putea să...?... puţin şi să foloseşti darul pe care ţi l-a dat Dumnezeu?” Eu am spus: „El mi-a zis că dacă voi fi sincer, nimic nu se va împotrivi rugăciunii.” Şi cred că am sărit peste multe lucruri. Americanii au nevoie să-ţi pui mâinile peste ei. Acesta este felul prin care primesc ei vindecarea. 

Acum, soră, să fii orb este un lucru oribil, şi cu siguranţă că eu n-aş vrea să te văd oarbă. Dar Isus din Nazaret l-a atins pe orbul de lângă poarta Ierihonului, şi el şi-a primit vederea. Crezi că Dumnezeu te va vindeca în seara aceasta? Să ne plecăm acum capetele.

O, Dumnezeule Tată milos, pe care Te iubim şi în care ne încredem, Te slăvim şi Te lăudăm. În prezenţa acestei audienţe îţi mulţumim pentru Isus, Fiul Tău, şi Te lăudăm pentru harul Său care ne-a răscumpărat. Şi dacă aici este prezenţa ta care vindecă bolnavii şi-i face bine pe cei suferinzi... Această soră dragă vine în credinţă, ştiind că va orbi. Dar a venit la Tine, iar eu ca slujitor al Tău am condus-o la Hristos, şi-mi pun mâinile peste ea ca o însărcinare din partea lui Dumnezeu,  şi cer ca orbirea să se îndepărteze de ochii ei, şi infecţia să părăsească trupul ei, şi ea să vadă bine de-a lungul vieţii ei. În Numele lui Isus, asta va trece. 

Acum, cu capetele plecate, cu ochii închişi un moment. Acum soră, eu nu ştiu cât de bine ai văzut tu înainte, dar vreau să te uiţi la mine. Vezi bine acum? Mă vezi bine? Mă vezi acum mai bine decât atunci când ai venit pe platformă? Poţi să-mi spui câte degete am ridicat acum? Ce zici? Poţi să crezi că orbirea ta a încetat? Acum poţi citi aceasta?

Bine, vă puteţi ridica din nou capetele. Doamna nu putea să citească. Fără ochelari, ea urma să orbească. Iar acum ea poate citi Biblia aici. Şi ea nu a putut... Acum vezi bine? Dacă este aşa ridică-ţi mâna. Să-L lăudăm pe Dumnezeu şi să-i mulţumim pentru că în bunătatea Sa El a vindecat-o pe această doamnă. 

O, inimile noastre sunt fericite, Tată, pentru harul Tău vindecător...?... Fie ca din seara aceasta, sora noastră iubită să fie vindecată complet. Acesta să n-o mai deranjeze. Fie ca medicul să scrie despre cum a părăsit infecţia trupul ei. Noi ne rugăm în Numele lui Hristos, şi Îţi mulţumim. Amin. Dumnezeu să te binecuvânteze soră, şi eu cred că vei fi bine.

[Fratele Vayle spune „Aceasta este doamna Brown din Adrian, Michigan. Are probleme cu stomacul-Ed.]

Soră, este un lucru oribil să suferi de stomac. În timpul mesei, sistemul nervos lucrează la nivelul stomacului şi când stomacul nu mai funcţionează bine, mâncarea nu se digeră bine, şi acesta este un lucru îngrozitor. Şi eu am suferit mult din cauza asta când am fost tânăr. Dar apoi Domnul m-a vindecat. Şi sunt sigur că te va vindeca şi pe tine. Tu eşti o creştină, şi tu crezi că Domnul te va vindeca. Şi tu eşti conştientă că eu sunt doar fratele tău, dar Isus este Hristosul. El este aici să te facă sănătoasă. Ascultătorii să-şi plece acum capetele şi să se roage cu mine. 

Acum Tată ceresc, această doamnă nervoasă vine aici, cu capul plecat... Ea ştie că tu eşti Medicul cel mare. Iar dragostea ei se înalţă spre Tine. Din cauza asta stă ea aici. Dragostea ei se înalţă. Iar dragostea Ta coboară la ea. Şi când dragostea se descoperă în acest fel, cu siguranţă harul suprem va veni şi o va vindeca. Dăruieşte-o Doamne. Eu mă rog în Numele lui Isus. Amin.

Acum soră, desigur că în momentul acesta nu putem să-ţi arătăm că poţi mânca, şi că stomacul tău s-a vindecat. Dar crezi că a fost vindecat?...?... cu toată inima? Bine. Acum mergi şi mănâncă aşa acum ai făcut-o întotdeauna, slăvindu-L pe Dumnezeu. Şi dă-ne mărturia ta. O vei face? Mulţumiri lui Dumnezeu pentru vindecarea ta. Dumnezeu să te binecuvânteze. 

[Fratele Vayle spune...?... Webster chinuită de o boală de nervi -Ed.] Acela este un lucru îngrozitor. Este ca o umbră a morţii şi tot timpul te face să fii supărat. Dar fiecare continuă să spună „Revino-ţi.” Dar cum s-o faci când ceva te obsedează? Dar zici „Poate că nu te simţi legat.” Dar tu ştii că Isus te poate vindeca. Nu-i aşa soră? Da, Dumnezeu să te binecuvânteze. Acum să ne plecăm un moment capetele pentru această soră nervoasă. 

Şi Tată, aceasta este mama vreunui copilaş drăguţ, poate este soţia unui bărbat, sau mama unui copil. Ea se află aici întristată. Satan o face nervoasă. O, el ar vrea ca ea să se sinucidă. El ar vrea s-o trimită într-un azil de nebuni, să stea după gratii. Dar ea a ieşit în faţă ca să-şi mărturisească dragostea. O Dumnezeule, trimite harul suveran. Şi fie ca Duhul Sfânt să îndepărteze acest duşman de la ea. Chiar acum s-o părăsească şi să nu mai revină niciodată. Fie ca ea să fie fericită tot restul vieţii ei, să nu aibă această boală şi suferinţă. În Numele lui Isus. 

Acum, cu capetele plecate un moment. Soră, uită-te puţin încoace. Te-a părăsit? Te simţi bine acum? Totul a trecut? Amin. Acum poţi să ridici capul. Poţi pleca de pe platformă fericită, lăudându-l pe Dumnezeu. Să mai auzim de tine. Dumnezeu să te binecuvânteze.

[Fratele Vayle zice „Micuţul David...?... un nod la încheietura mâinii-Ed.] Un băieţel pentru care să ne rugăm. Are un nod la încheietura mâinii. Ne plecăm capetele? Tu eşti tatăl lui? Eşti creştin? Crezi tu că Dumnezeu va îndepărta acest nod? Dacă El va îndepărta această excrescenţă din trupul său, Îl vei iubi tu, Îl vei lăuda şi-şi vei învăţa copilul să-L slujească?

Dragă Tată ceresc, văzând aici acest băieţel blond, mă gândesc la micuţul meu Iosif de acasă, care poate în seara asta strigă „Unde este tati?” Iar eu sunt aici ca slujitor al Domnului meu, rugându-mă pentru băieţelul acestui bărbat. Copilul acesta înseamnă pentru el la fel de mult cât înseamnă pentru mine copilul meu. Dumnezeule, tu ne-ai iubit atât de mult pe noi şi pe copiii noştri încât ai dat pe singurul Tău Fiu, ca prin jertfa Lui să ne mântuiască şi să ne vindece trupurile. Acum, eu ca slujitor al lui Hristos condamn nodul acesta, şi mă rog în Numele lui Isus, Fiul Tău preaiubit, ca El să-l îndepărteze, spre slava lui Dumnezeu şi mărturia lui Hristos. Noi o cerem în Numele lui Isus. Micuţul nu înţelege... Fie ca harul suveran să dăruiască acum lucrul pentru care ne-am rugat. 

Fiecare cap să fie plecat, ochii să fie închişi, să ne rugăm. Nodul a părăsit încheietura mâinii...?... Slăvim pe Dumnezeu şi-I mulţumim pentru vindecare...?... Da, acum totul va fi bine. Dumnezeu să te binecuvânteze, domnule. 


Vedeţi cât este de mare Domnul nostru? Ce mare eşti! Ce mare eşti! Acum mulţumim lui Dumnezeu pentru bunătatea Sa. 

Bine, frate Vayle..

[Fratele Vayle spune „Doamna Holstrom din Columbus. Ea are umflături în picioare-Ed.] Eşti o creştină...?... Exprimarea ta din această adunare ne va face de cunoscut dacă eşti credincioasă. Tu Îl iubeşti pe Domnul. Şi ai venit să-ţi înalţi dragostea spre El. Iar eu am venit s-o ofer şi pe a mea împreună cu a ta. Fie ca harul suveran să coboare şi să te vindece, şi tu să nu mai ai umflături. Vei crede, nu-i aşa? Pot să-ţi iau mâna, ca punct de contact?

Dragă Tată ceresc, sute de oameni din această clădire, creştini credincioşi, bărbaţi şi femei născuţi din nou, băieţi şi fete care acum îşi înalţă spre Tine dragostea lor împreună cu această soră care are umflături în trupul ei... Ea este aici ca să creadă, să primească, şi să-ţi trimită dragostea ei, ca să plece de aici crezând că Tu vei condamna boala din trupul ei şi-i vei face sănătatea să prospere. O, Dumnezeule, mă rog din toată inima ca Tu să-i dăruieşti această binecuvântare. În Numele scump al lui Isus mă rog. 

1

